Et lille stykke af en mobiltribune bag det ene mål er brast sammen under superligakampen mellem AGF og Hobro IK fredag aften på DS Arena i Hobro.

Episoden skete kort før pausen i kampen, hvor et stykke bund i mobiltribunen pludselig gik i stykker.

- I forbindelse med en scoring kort tid før pausen rejste en mand sig op, jublede og hoppede lidt rundt, men det kunne træet i tribunen ikke holde til, så det gav efter, og han gik igennem, siger indsatsleder Carsten Kjær fra Nordjyllands Politi til tv2oj.dk.

Faldt cirka tre meter ned

Han fortæller, at manden er faldet cirka tre meter ned og ramt jorden.

- Manden er kørt til hospitalet for at blive tjekket, siger indsatslederen, der fortæller, at politiet efter uheldet ryddede en del af tribunen.

Tilskadekommen tilskuer bliver udskrevet i dag

Uheldet skete bag det mål, hvor hjemmeholdets fans fra Hobro holder til. Der var dog også en række aarhusianske fodboldfans på tribunen.

Et aarhusiansk øjenvidne til episoden fortæller til tv2oj.dk, at der lød et bump, da en eller flere personer faldt til jorden umiddelbart efter Hobros scoring til 3-0. En mand, som var kommet til skade, lå efterfølgende ned, mens han blev behandlet af personalet på stadion. Han så ud til at have en del smerter.

Hobro fik hævn mod AGF med 3-1-sejr

En anden person havde tilsyneladende beskadiget den ene arm.

AGF tabte i øvrigt kampen i Hobro med 1-3.

TV 2 | ØSTJYLLAND har fredag aften forgæves forsøgt at få en kommentar fra Hobro IK.

Du kan se flere billeder fra uheldsstedet i billedhjulet øverst på siden.